Stigting verkla Ernst Roets oor ou landsvlagErnst Roets van AfriForum en die Nelson Mandela-Stigting lewer kommentaar na die hof se uitspraak vandeesweek oor die ou Suid-Afrikaanse vlag. Foto: Verskaf. Die Nelson Mandela-stigting (NMS) het Vrydag gesê hy gaan ’n dringende hooggeregshofaansoek bring om Ernst Roets, die adjunk- uitvoerende hoof van die burgerregtegroep AfriForum, van minagting van die hof aan te kla. Dit kom nadat Roets ŉ foto van die ou landsvlag op sosiale media geplaas het, kort nadat die gelykheidshof Woensdag beslis het dat die vertoon daarvan – in sekere kontekste – op haatspraak neerkom. “Het ek nou net haatspraak gepleeg?” lui Roets se inskrywing saam met die foto op Twitter. Roets het later gesê die reaksie op die twiet, waaronder dié van die stigting, was nes hy verwag het. “Volgens die [hof se] uitspraak mag die vlag vir akademiese doeleindes gebruik word. Ek is ’n student van grondwetlike reg en doen tans my doktorsgraad. Hierdie is ŉ akademiese vraag. Dit lyk of die NMS se soeke na apartheidstyl-sensorskap en verbanning voortduur,” het hy getwiet. Die stigting sê nou in ŉ verklaring Roets se plasing is gemaak onder die voorwendsel van akademiese debat. “Die gelykheidswet beskerm nie akademiese werk wat in kwade trou gedoen is nie. Die stigting glo dat die optrede van AfriForum se verteenwoordiger in kwade trou en in minagting van die hof gedoen is. Dit is ook disrespekvol teenoor die adjunk-regter‑president van die hooggeregshof,” het Luzuko Koti, woordvoerder van die stigting, gesê. Luidens die verklaring het die stigting op verskeie geleenthede probeer om met AfriForum saam te werk om nasiebou te bevorder. Die Menseregtekommissie (MRK) het ook sy misnoeë met Roets se plasing uitgespreek. Roets kon nie onmiddellik vir kommentaar bereik word nie.